text: Også i juli var den gal med arbejdsmiljøet
  22 februar 2011 kl. 17.53
  Arbejdstilsynet: Vi kunne ikke bare lukke LM Wind Power.
  Hvis forholdene på LM Wind Power var så dårlige, at Arbejdstilsynet igen og igen måtte give påbud - hvorfor lukkede tilsynet så bare ikke fabrikken?
  - Vi kan ikke lukke en virksomhed - kun stoppe en arbejdsproces. Og det kan vi kun, hvis der er overhængende fare for personer, og hermed mener man fare for akutte skader og ikke skader som følge af langvarige påvirkninger, siger centerchef Hanne Sofie Tromborg Olsen fra Arbejdstilsynets Tilsynscenter Syd til ing.dk.
  På Arbejdstilsynets hjemmeside kan alle dog se, at det ikke er helt i orden med arbejdsmiljøet hos LM Wind Power. 
  Her har virksomheden nemlig fået en sur, rød smiley så sent som i juli måned 2010 for ikke at have efterkommet Arbejdstilsynets påbud om kræftfremkaldende belastninger og for at have mange overtrædelser. 
  Den røde smiley bliver altid vist på Arbejdstilsynets hjemmeside i mindst seks måneder - og ellers så længe problemerne ikke er løst. Og da der allerede er gået seks måneder, har virksomheden øjensynligt stadig ikke rettet sig efter påbuddene.
  